
ԵՒ ՀԱՄԱՇԽԱՐՀԱՅՆԱՑՈՒՄԸ

Հայ երիտասարդութիւնը երկխօսութեան մէջ է Հայ եկեղեցւոյ եւ աշխարհին հետ։ Յստակցնեմ, որ Հայ եկեղեցի եւ հայ ազգ/հայ ժողովուրդ եզրերը փոխադարձաբար կը գործածեմ. որովհետեւ եկեղեցին Քրիստոսի անունով համախմբուած ժողովուրդն է, եւ անհեթեթ կրկնութիւն է Հայ եկեղեցի եւ հայ ազգ/հայ ժողովուրդ միաժամանակ գործածութիւնը։
Չի՛ բաւեր միայն լսողի դերին մէջ ըլլալ, այլ պարտաւոր ենք նաեւ մեր տեսակէտները պարզել։ Իրաւունք չունինք միայն ստացողի կրաւորական դիրք որդեգրել, այլ պէտք է նաեւ ներգործօն մասնակցութիւն բերել մեր համայնքի կեանքին։ Չենք կրնար միայն սպասողական վիճակի մէջ գտնուիլ, այլ նաեւ պիտի գործենք եւ մեր հաւաքականութեան մէջ ղեկա-վար պաշտօններ ստանձնենք։
Համաշխարհայնացումի պարզագոյն եւ միաժամանակ այնքա՜ն թե-լադրական բանաձեւումը կարելի է կատարել հետեւեալ հաստատումով. Ժամանակին անձ մը իր ծնած եւ ապրած գիւղը կամ քաղաքը կը նկատէր իր աշխարհը. այսօր ամբողջ աշխարհը դարձած է բոլորիս գիւղը կամ քաղաքը։ Ամեն տեսակի պատնէշներ փուլ եկած են եւ բաց ընկերութեան մէջ կ՚ապրինք եւ կը գործենք։
Համաշխարհայնացումը մեզ դարձուցած է համատիրական եւ յա-ճախ մենատիրական մշակոյթի կշռոյթով ընթացող աշխարհաքաղաքա-ցիներ, որոնք, օրինակ, McDonald-ի կամ Coca-Cola-ի մշակոյթին տիրա-պետութեան տակ կը գտնուին։ Ըսուած է. «Համաշխարհայնացման նպաս-տը մեզ աշխարհագրութեան բռնութենէն ազատագրելուն մէջ կը կայա-նայ»։ Այսօր կարծէք նոյն եղանակը կը նուագուի աշխարհի ամեն կողմը եւ բոլորս ոտքի ելած նոյն հաւաքական պարը կը պարենք խելայեղօրէն։
 
Ա. Ի՞նչ կը հասկնանք մշակոյթ ըսելով
Առաջին, մշակոյթը ամբողջութիւնն է հաւաքականութեան մը կեան-քի զանազան բնագաւառներուն եւ նաեւ անոր ինքնութեան կողմնորոշիչը։ Օրինակ, ի՞նչը հայը հա՛յ կը դարձնէ, եթէ ոչ իր ինքնուրոյն մշակոյթը, որուն մէջ կը մտնեն մեր ընտանիքը, եկեղեցին, դպրոցը, ակումբը, միութ-իւնները, արժէքները, ձգտումները, այսօրուան մասնակի հայրենիքը եւ վաղուան աւելի ընդարձակ պատմական հայրենիքը, պարտադրաբար սփիւռքացած եւ շարունակականօրէն սփիւռքացող համայնքները, 1915-ի ցեղասպանութիւնը, մեր աւանդութիւնները, արժէքները, ճաշերը եւ այլն։ 
Երկրորդ, մշակոյթը անցեալին պատկանող քարացած իրակա-նութիւն մը չէ. այլ՝ յարաբերութիւններու եւ փոխ-ազդեցութիւններու մշտահիւս ցանց մը։ Համաշխարհայնացումը կամ կը դիւրացնէ եւ կը խթանէ մշակոյթներու երկխօսութիւնը եւ կամ տիրական մշակոյթի մը կամ մշակոյթներու գլանին տակ կը ճզմէ զանոնք։ Իտէալական ընկե-րութեան մէջ հաւաքականութիւն մը կրնայ իր ինքնութիւնը պահպա-նել իր մշակոյթով, այլ մշակոյթներու հետ յարաբերութիւն հաստատել ու երկուստեք իրարու վրայ ազդեցութիւն բանեցնելով՝ մշակոյթէ մշակոյթ փոխ-հարստացում ունենալ։
Երրորդ, հաւաքականութիւն մը իր գոյութեան շարունակակա-նութիւնն ու յառաջդիմութիւնը մշակոյթով կ՚երաշխաւորէ։ Պահպանել եւ ճոխացնել իր մշակոյթը կը նշանակէ ապահովել իր լինելութիւնը։ Մշա-կոյթը սնուցանողը գիտակից եւ պատասխանատու մարդն է, մարդերու հաւաքականութիւնը։
Չորրորդ, մշակոյթը հակասական կարողականութեամբ օժտուած ուժ մըն է։ Ան կրնայ ստեղծագործութեան եւ յառաջդիմութեան աղբիւր հանդիսանալ եւ կամ աւերի եւ յետադիմութեան ծառայել։ Մշակոյթը կրնայ մեզ բանտել մեր նեղ օղակին մէջ եւ կամ բանալ աշխարհին։ Մշակոյթը կրնայ միութեան խարիսխ դառնալ եւ կամ մեզ բաժան-բաժան դարձնելով տարտղնել ամենուրեք։ 
Հինգերորդ, մշակոյթը մարդուն ձեռքին տակ գտնուող այն կաւն է, որ կամ կրնայ գեղեցիկ արուեստի գործ մը դառնալ եւ կամ ալ կեղտոտ գունդի մը վերածուիլ եւ աստիճանաբար գունաթափուելով պատմութեան զամ-բիւղին մէջ թափուիլ։ 
Հրամայական է մշակոյթը ծառայեցնել մեր կեանքի պայմաններու բարելաւման եւ մեր դիմաց ցցուող մարտահրաւէրներու յաղթահարման։ Մշակոյթը անգութ է եւ աններող. եթէ փախցնենք կեանքին մէջ երբեմն մէկ անգամ եկող ոսկեայ առիթը, մշակոյթը այլեւս ետդարձ չի՛ կատարեր եւ իր վճիռը կրնայ շատ դաժան ըլլալ։ Մշակոյթը թանգարանային,–թէկուզ շատ թանկագին,– ապրանք չէ, այլ անցեալը, ներկան ու ապագան իրարու զօդող ուժական ազդակ է՝ մեզ նոր հորիզոններու բացող եւ մեր ինք-նութեան զանազան մազերակները իրարու կապող։ 
Մշակոյթի այսպիսի խայտաբղէտ եւ հակասական պատկեր մը կը պարզէ հայութիւնը այսօր թէ՛ իր հայրենիքին եւ թէ՛ համատարած սփիւռքի մէջ, որուն ակնարկելով Յակոբ Օշական կը գրէր. «Սփիւռքը մեր հոգիին քանդումն էր ու գրականութիւն մը հոգիով կը մնայ կանգուն» (Համապատ-կեր Հայ գրականութեան, հատոր 10)։
 
Բ. Ի՞նչ կը նշանակէ համաշխարհայնացում
Համաշխարհայնացումը այն ընթացքն է, որ աշխարհը յարաճուն կերպով իրարու կը կապէ եւ իրարմէ կախեալ կը պահէ՝ սկսելով տնտե-սական բնագաւառէն եւ ներթափանցելով մշակութային եւ մարդկային յարաբերութիւններու շրջանառութեան ոլորտները։ Այս գործընթացը վեր-ջին մի քանի տասնամեակներուն շատ արագօրէն աճած է ճարտարա-գիտութեան աճով եւ համացանցի տարածումով, ու զարգացուցած մրցակ-ցութեան ոգին։
Մշակութային համաշխարհայնացման երեք օրինակ առնենք։ 
Մէկ, համաշխարհայնացման ամենագործածական լեզուն անգլե-րէնն է, եւ
· Աշխարհի թղթատարական եւ ելեքտրոնային նամակագրութեան շուրջ 35 առ հարիւրը անգլերէնով կը կատարուի։ 
· Աշխարհի ռատիօ յայտագիրներուն շուրջ 40 առ հարիւրը անգլե-րէնով կը սփռուի։
· Շուրջ 3.5 միլիառ անձ որոշ ծանօթութիւն ունի անգլերէնի։
· Համացանցի տիրական լեզուն անգլերէնն է։
 	Երկու, 2010-ին մինչեւ 500,000 անձ միեւնոյն ժամանակ օդային փոխադրութեան մէջ կը գտնուէր։ 2010-ին միջազգային զբօսաշրջիկութ-իւնը $919 միլիառ ամերիկեան տոլար կը դնէր շրջանառութեան մէջ։
Երեք, ամենէն նախնական եւ տիրական համաշխարհայնացած երե-ւոյթները կրօններն են, որոնք քարոզչութեամբ, գաղթականութեամբ եւ այլ միջոցներով տարածուած են աշխարհով մէկ։ Այսօր քիչ մը ամեն տեղ քրիստոնեան, իսլամը, պուտտայականը եւ ուրիշ կրօններու պատկա-նողներ իրարու հետ կողք-կողքի կը գտնուին եւ դրականօրէն կամ ժխտա-կանօրէն կ՚ազդեն իրարու վրայ։
 
Այս ենթահողին վրայ եկէք տեսնենք Հայ եկեղեցւոյ եւ հայ երիտա-սարդութեան փոխ-յարաբերութիւնը՝ մեր ուշադրութիւնը սեւեռելով հե-տեւեալ կէտերուն վրայ։
Առաջին, հայ երիտասարդութիւնը անբաժան մասնիկն է հայ ժողո-վուրդին։ Մեր ժողովուրդը դասակարգերու կամ խմբակներու բաժնելը ճիշդ չէ, որովհետեւ եկեղեցին մէկ ամբողջութիւն է եւ իր առողջութիւնը պայմանաւորուած է բոլորիս մասնակցութեամբ։ Դարձեալ կը մէջբերեմ Յակոբ Օշականը, որ կ՚ըսէր. «Հայոց եկեղեցին, հայոց գրականութեան նման նուիրական շատ խորունկ, շատ կենդանի կազմակերպութիւն մըն է։ Զայն չենք կրնար գիտնալ, զայն պարտաւոր ենք ապրիլ» (Համապատկեր Հայ գրականութեան, հատոր 10)։ Որպէս հայեր մենք պէտք է կառչած մնանք մեր դարաւոր աւանդութիւններուն ու արժէքներուն եւ զանոնք վերաթարմացնենք մեր կեանքի ներկայ պայմաններուն համապատաս-խանաբար։ Այսօր հայութիւնը համաշխարհայնացած ինքնութիւն ունի հայ սփիւռքի կամ սփիւռքներու մէջ՝ որպէս ապահով ովասիսի մէջ ապրող համայնք։ 
Երկրորդ, հայ երիտասարդութեան դիմաց ծառացող տիրական մար-տահրաւէր մըն է այն հարցը, թէ ինչպէ՞ս հայ պիտի մնանք մեր հիւրընկալ երկիրին մէջ եւ միաժամանակ երկխօսութեան մէջ ըլլանք անոր մշա-կոյթին հետ։
Փորձենք պատասխանել մի քանի արագ մատնանշումներով.
Մէկ, համաշխարհայնացումը անկասելի է, սակայն մարդկային բանականութիւնը եւ մեր ազգային ինքնութեան փորձառութիւնը մեզի կը սորվեցնեն ամեն հրամցուած բան տաք իւղի պէս կուլ չտալ, այլ ընտ-րութիւն կատարել բարին եւ պիտանին առնելով։
Երկու, երբ խարսխուած ենք մեր գիտակից հայկականութեան ար-դար հպարտութեան վրայ եւ դաստիարակութեան ճամբով ներքին երկ-խօսութեան մէջ ենք մեր պատմութեան հոգեմտաւոր հոլովոյթին հետ, համաշխարհայնացմամբ մեր դիմաց բացուող արտաքին երկխօսութիւնը կը դառնայ ինքնահարստացման աղբիւր։
Երեք, այլեւս չենք կրնար փակուած մնալ մեր ազգային-եկեղեցա-կան սեղմ եւ հեղձուցիչ պատեանին մէջ։ Ներկայ ընկերութիւնը ինքնամե-կուսացման թշնամի է։ Ինքնամեկուսացումը մեր ինքնութիւնը կ՚աղարտէ։ Մեր արժէքները պէտք է բանանք ուրիշներուն եւ հայկականութիւնը վե-րածենք ամենօրեայ ինքնացոլացման։ Այսպիսո՛վ միայն մեր մշակոյթը կրնայ շարունակակնօրէն վերանորոգուիլ։
Չորս, մշակութային երկխօսութիւնը ծնունդ կու տայ կառուցողա-կան հանդուրժողականութեան եւ յարգանքի։ Ամեն մշակոյթ իր դրական երեսներով կրնայ նպաստել փոխադարձ ճոխացման եւ վերածուիլ լոկ տնտեսական շահարկումը անդրանցող մնայուն դրամագլուխի։
Հինգ, երիտասարդութիւնը ամենէն շարժուն եւ ամենէն հաղոր-դակցական տարրն է արդի ընկերութեան։ Հայ երիտասարդը այս մէկը պէտք է վերածէ հայ համաշխարհայնացած ինքնութեան արտայայտութ-եան եւ տարածման, եւ հայ եկեղեցին պէտք է օժանդակէ հայ երիտա-սարդին ինքզինք միշտ բարենորոգելով։ 
Քրիստոնէութիւնը, որուն ամենէն կանուխ եւ հարազատ զաւակ-ներէն է հայ եկեղեցին, միշտ ականջալուր է Յիսուս Քրիստոսի պատ-գամին. «Գացէք եւ բոլոր ժողովուրդները ինծի աշակերտ դարձուցէք։ Զանոնք մկրտեցէք Հօր, Որդիին եւ Ս. Հոգիին անունով» (Մտ 28.19)։ Քրիս-տոնէութիւնը ի սկզբանէ համաշխարհանցած էր եւ այսօրուան փոքրացած աշխարհին մէջ աղ ու լոյս դառնալու իր աւետարանական կոչումը ան-խախտ կը պահէ։
Փետրուար ամսուն մէջ ենք եւ Ղեւոնդեանց սուրբ քահանաներուն (13 փետրուար) ու Վարդանանց սուրբ զօրավարներուն (15 փետրուար) տօները պիտի տօնենք։ Այսօր մենք մեր հաւատքի եւ հայրենիքի պահ-պանման պատերազմով ճակատամարտէ ճակատամարտ կ՚երթանք եւ Աւարայրը ամեն տեղ եւ ամեն ժամանակ կը մղենք։
Նախքան խօսքս փակելը համաշխարհայնացման կարկինը դարձ-եալ լայն վերաբանալով եւ գործնական օրինակներ տալով, անհրաժեշտ կը նկատեմ ընդգծել, թէ հայութեան նման փոքրաթիւ եւ աշխարհով մէկ սփռուած ազգի մը համար համաշխարհայնացման ամենէն խոցելի կէտը մարդկային արժանապատւութեան խաթարումն է. որովհետեւ կը սպառ-նայ մարդուն մէջ աղաւաղել Աստուծոյ պատկերն ու նմանութիւնը։ 
Մէկ, 27 յունուար 2012-ին Հռոմի պապ՝ Պենետիկտոս ԺԶ. հետեւ-եալը ըսաւ իրեն այցելած դպրեվանեցիներուն. «Ձեր քաղաքներն ու գիւ-ղերը այլ շրջաններու նման ընկերային տագնապներ կը դիմագրաւեն։ Անոնք տնտեսական, ընկերային եւ մշակութային բարդութիւններ ունին, ինչպէս, օրինակ, գործազրկութիւն եւ ոճրագործութիւն՝ յատկապէս երի-տասարդութեան մօտ։ Ծխական եկեղեցւոյ վերակենդանացումը պէտք է զօրանայ աւետարանչութեամբ»։
Երկու, այժմ 88 տարեկան Ճիմի Գարթըր, Ամերիկայի Միացեալ Նա-հանգներու 39-րդ նախագահը (1977–1981), պատասխանելով յառաջիկայ նախագահական ընտրութիւններու գծով ԹԱՅՄ շաբաթաթերթի 30 յուն-ւար 2012-ի թիւին այն հարցումին, թէ քուէարկողներ պէ՞տք է նկատի ունենան նախագահական թեկնածուին հաւատքը, կը պատասխանէ. «Կը կարեւորեմ հաւատքին եւ բարոյական արժէքներուն առնչութիւնը», ապա կը յաւելու. «Ինծի յաջորդող բոլոր նախագահները պատերազմներու մէջ մտան։ Այս հարցերուն մեծ մասը կարելի էր խաղաղ միջոցներով լուծել։ Մենք, ամերիկացիներս, մեր հարստութեան շատ քիչ տոկոսը կը բաժնեկ-ցինք այլ ժողովուրդներու հետ։ Թէ՛ պատերազմը եւ թէ՛ հարստութեան անարդար բաշխումը Խաղաղութեան Իշխանին՝ Քրիստոսի ուսուցման կը հակասեն»։
Ամերիկայի Միացեալ Նահանգներու ներկայ նախագահ Պարաք Օպամա ԹԱՅՄ շաբաթաթերթի նոյն թիւին մէջ հետեւեալները կ՚ըսէ. «Մենք պէտք է վերահաստատենք ամերիկեան ղեկավարութիւնը աշխարհի մէջ։ … Մեր ազգը անփոխարինելի է միջազգային հարցերու դիմագրաւման մէջ։ … Մենք աւելի ապահով, աւելի ուժեղ եւ աւելի լաւ դիրքաւորուած ենք ապագան յաղթահարելու համար։ … Մեր ամբողջ արտաքին քաղաքա-կանութիւնը պէտք է խարսխենք տնտեսական ուժականութեան վրայ։» Յակոբ Օշականի հետ կը կրկնեմ. «Կ՚ատեմ արեւմտեան մշակոյթը, որ դրամին վրայ բարձրացուցած է իր աստուածները» (Նամականի)։
Երեք, վերջերս Անթիլիասի մէջ անգլերէնով հրատարակուե-ցաւ Հայերը Օսմանեան կայսրութեան մէջ գիրքը, ուր, 1926-ին, օտարի մը կողմէ (Joseph Burtt) գրուած գլուխ մը կայ, որուն վերնագիրն է «Ինչո՞ւ աշխարհը պէտք ունի հայութեան»։ Հեղինակը կ՚ընդգծէ հայկական առյա-ւատչեայ քանի մը յատկանիշեր. «Երկար տարիներ իրենցմէ աւելի ուժեղ ազգերու տիրապետութեան տակ գտնուելով, հայեր արուեստին եւ ար-հեստին ուժ տուած են՝ բռնութեան յաղթահարելու համար ... դաստիա- րակութիւն եւ մշակոյթ, քրիստոնէութիւն, ընտանեկան սրբութիւն, խիզա-խութիւն, կարողութիւն, անկախութիւն», եւ կ՚եզրակացնէ. «Եթէ աշխարհը երբեւիցէ կարիքը ունէր հայը մասնաւորող այս առաքինութիւններուն, այսօ՛ր է այդ պահը՝ ամեն ժամանակէ աւելի»։
Այս վերջին հաստատումին լոյսին տակ, ես ալ կ՚աւարտեմ իմ խօսքս, ըսելով. Ո՞ւր են հայը հա՛յ դարձնող այս առաքինութիւնները այսօր՝ մեր հաւաքական կեանքին մէջ։ Ժամանակին հայ մնալը բնական կարե-լիութիւն մըն էր. այսօր, համաշխարհայնացման ոլորապտոյտին մէջ, քաջ ընտրութիւն մըն է, որ իւրաքանչիւրը ինքզինքին համար պիտի կատարէ եւ պիտի համախմբուի մեր ազգային հիմնահարցերուն շուրջ, ինչպէս օրինակ՝ Հայկական ցեղասպանութիւն-Հայ դատ, որպէսզի Յակոբ Օշա-կանի վճիռը չյամենայ մեր վրայ. «Չեղանք ժողովուրդ մը, տէ՛ր իր տունին, պատիւին, իր քաղաքներուն մէջ իր մտքին սպասը անարգել գործադրող, իր հրապարակներուն վրայ մարդկային առաքինութիւնները փառաբա-նող, իր տաճարներուն բեմէն, իր երկրային ապրումներուն հաշտ ու հաճ անդրադարձը երկինք վերառաքող»։

Նոր Ջուղա, 1 փետրուար 2012                                 Նարեկ Արք. Ալեէմէզեան

